
Ildkugle set over 
Danmark 
og Sverige 

Af Ole Henningsen 

I lørdags, d. 2. april, kl. 22.06 var flere danskere vidne til et meget lysstærkt 
meteor - en såkaldt ildkugle, fortæller astrofysiker Michael J.D. Linden-Vørnle i 
en meddelelse fra Tycho Brahe Planetarium. Artiklen kan i sin helhed ses på 
adressen: http://www.tycho.dk/article/view/2851/l/32 

Ildkuglen, der blev iagttaget fra bl.a. København, Nordsjælland, Falster og 
Djursland, kunne ses i 1,5 sekund, mens den bevægede sig parallelt med 
horisonten fra nordøst mod øst forholdsvis højt på himlen. Fænomenet var så 
højt oppe og så kraftigt, at det kunne ses over hele Danmark. 

Selv i Vestjylland er der meldinger om et blitz-agtigt lys der for hen over 
himlen. 

Ud fra de observationer, der indtil nu er indkommet, vurderes det, at meteoret 
har bevæget sig hen over Blekinge i Sverige. Eventuelle rester af det 
indtrængende objekt er derfor formentlig ikke faldet ned i Danmark. 

Ildkuglen beskrives som en lysende streg, der blev klarere og klarere indtil den 
til sidst eksploderede i et meget kraftigt lysglimt og brød op i fire rødlige 
klumper. 

Registreret af automatisk kamera 

Ud over visuelle observationer (foretaget med det blotte øje) blev ildkuglen 
også registreret af et automatisk kamera, der overvåger himlen. 

Dette webkamera drives af Anton Norup Sørensen fra Astronomisk 
Observatorium under Niels Bohr Instituttet, Københavns Universitet. 

Ildkuglen 2. april 2005 blev optaget af et automatisk 
kamera. 

Foto: Anton Norup Sørensen, Niels Bohr Instituttet, Københavns Universitet. 

Yderligere kommentarer 

Fotografisk observation med 5 billeder/sek. 

Ildkuglen eksploderer 1.2 sek. efter tilsynekomst. Lysstyrke indtil da ca. -8. 

Den maksimale lysstyrke ca. -12 (groft gæt), sammenlignelig med fuldmåne. 

Fotoet af ildkuglen den 2. april kan ses på adressen 

http ://www. astro. ku.dk/~norup/webcam/trig_log.htm l#2005-04-02 

Man kan samtidig se en animation af ildkuglens bane på himlen, hvis man 

klikker på billedet. 

På samme adresse kan man se fotos af andre ildkugler på himlen optaget af 
Anton Norup Sørensens webcamera ved tidligere lejligheder. 

Plottet ind på satellitfoto 

Anton Norup Sørensen har endvidere indtegnet sigtepunkter på et satellitfoto 
over Danmark og det sydlige Sverige. 

Denne fotografiske observation og de fleste andre indberetninger er plottet ind 
på satellitfotoet, der i fuld størrelse kan ses på adressen: 

http://www.astro.ku.dk/~norup/wwwfiler/map2005-04-02.jpg 




Ildkugleobservationerne den 2. april 2005 plottet ind på satellitfoto Foto¬ 
observationen er markeret med rødt - de øvrige med gult. Byen Wismar i 
Nordtyskland (nederst i billedet) er vist som en gul plet. 

Grafik: Anton Norup Sørensen, Niels Bohr Institutet, Københavns Universitet. 

Rygte om nedfald 

Årsagen til at byen Wismar nævnes, skyldes et rygte om at en meteorit skulle 
være faldet ned midt i byen, men det kan p.t. ikke bekræftes, siger Lars 
Bakmann fra Dansk Ildkuglecentral, der i øjeblikket ikke udelukker en 
aprilsnar. 

Der er indtil nu kommet ca. 50 observationer ind. Som sædvanlig er en hel del 
uden retningsangivelser, men der er også fine observationer og med Anton 
Norup Sørensens billede har vi for første gang i lange tider en god reference, 
bl.a ligger tiden helt fast. Desværre, som så ofte før, befinde alle observatører 
sig på samme side af meteorbanen, tilføjer Lars Bakmann. 

En del af de rå observationer er lagt ind på Astronomisk Selskabs 
Meteorsektions hjemmeside 

http://as.dsri.dk/sekt/meteor/ildkugle_02_04_05.htm men der mangler stadig 
en del - og der kommer stadig observationer ind, fortæller Lars Bakmann fra 
Dansk Ildkuglecentral. 



Vigtige observationer 

Hvis noget er faldet ned, så vil også danske observationer være meget vigtige 
for, at meteoritterne skal kunne findes. Personer, der mener de har iagttaget 
denne ildkugle, bedes derfor indberette deres observation til Dansk 
Ildkuglecentral på denne web-side: http://as.dsri.dk/ildkugle/ eller 

indrapporteringen kan foretages til SUFOI på adressen: www.ufo.dk Dine 
oplysninger vil blive videresendt til de forskere, der arbejder med sagen hos 
Dansk Ildkuglecentral, der drives i samarbejde mellem Dansk Astronomisk 
Selskab, Geologisk Museum og Tycho Brahe Planetarium. 

Lektor Henning Haack fra Geologisk Museum tilslutter sig opfordringen om at 
indberette sine iagttagelser og tilføjer, at specielt observationer fra Bornholm 
vil være af meget stor interesse for pejlearbejdet. 

Da ildkugler ofte ses passere hen over flere lande, kan banen beregnes mere 
præcist ved at udnytte eventuelle observationer fra andre lande. Dansk 
Ildkuglecentral indrapporterer derfor også observationerne videre til 
International Meteor Organization IMO. 

Fordampende småsten 

Meteorer (populært kaldet stjerneskud) opstår, når små stenklumper trænger 
ind i Jordens atmosfære. På grund af den høje fart presses luften sammen 
foran stenen. Denne sammenpresning gør, at luften bliver meget varm og får 
stenen til at fordampe. Den store varme får også luften til at gløde, og det er 
det vi ser som stjerneskud. 

Anden type observation kl. 22.15 

Efterfølgende har vi i SUFOI modtaget melding om en helt anden type 
observation samme dato kl. 22.15. 

Observatøren, der befinder sig i Fredericia fortæller herom: 

- I forbindelse med ildkuglen den 02.04.2005 - jeg så den fra vores 
stuevindue, som vender mod øst - går jeg ud i haven og står derude for evt. at 
se efter røgspor fra ildkuglen, og lytte efter evt. lyd. 

- Da jeg har stået ude i haven i ca. 8-9 min., kommer der 5 lysende prikker 
frem på himlen lige over mit hoved. De kommer i retning sydvest og flyver 
mod nordøst; de 4 på lige linie med ens indbyrdes afstand den 5 i samme 
retning, ca. mellem nr. 2 og 3 og på venstre side af rækken med den 4. 

- Den indbyrdes afstand mellem 1-4 var ens og nr. 5 ca. i dobbelt afstand 
ude til venstre. 

- Jeg har set mange satellitter og fly, da vi bor på indflyvnings-ruten til Billund 
Lufthavn. 

- De kom som 5 satellitter i temmelig høj fart og forsvandt som satellitter 
plejer at gøre, de blev svagere og svagere, og der var ingen lyd. 

- Jeg stod derude i ca. 10 min mere. Da jeg bruger briller > kiggede jeg op og 
så dem, og tænkte hvad pokker er det. Jeg kigger væk og kigger op igen, og 
de var der stadig. Der var heller ingen synlige blink som fra fly. 

-Hvis ikke mine øjne snyder mig, så de umiddelbart til at være meget højt 
oppe, fugle plejer ikke at flyve med så præcis indbyrdes afstand. Farven var 
svag hvid/gul som solbelysning på satellitter, slutter observatøren sin 
indberetning til SUFOI via www.ufo.dk 


Australske observationer 

Også fra den anden side af Jorden rapporteres om lokale iagttagelser af 
lysfænomener på himlen samme dato. 

Fra Observatoriet i Perth i Australien melder astronomen Peter Birch, at det 
højst sandsynligt var en satellit, der brændte op i atmosfæren lørdag, den 2. 
april 2005 kl. 6:17am (AEST). 

Han tilføjer, at han havde modtaget nogle overraskende rapporter fra lokale 
observatører, men har brug for flere oplysninger for med bestemthed at kunne 
fastslå, hvad der blev observeret fra sydkysten af Vestaustralien til Ti Tree, 
170 km nord for Alice Springs. 

Det lysende objekt blev observeret i op til et minut, hvilket betyder, at det 
bevægede sig meget langsomt. 

På nuværende tidspunkt er det ikke muligt at afgøre, om der var tale om et 
meteor eller rumskrot, der brændte op i atmosfæren over Australien, citeres 
Peter Birch for på ABC NewsOnline på adressen 

http://www.abc.net.au/news/newsitems/200504/sl336706.htm under 
overskriften: UFO-observation sandsynligvis satellit. 

Fiona Higgins fra Alice Springs fortalte, at hun først troede, der var tale om 
fyrværkeri. 

- Det var helt fantastisk... noget jeg aldrig havde set før, sagde hun og 
tilføjede, at hun havde set stjerneskud før, men dette var 110 gange klarere 
og flottere end et stjerneskud. 

Tyske meldinger 

Flere henvendelser i den seneste uge til den tyske ufo-organisation CENAP om 
et lille blinkende lys lavt over horisonten har vist sig at være forårsaget af den 
meget klare stjerne Sirius, der går ned ved 23-tiden om aftenen i sydvest. De 
rapporterede lyssignaler fra objektet skyldes atmosfærisk uro, fortæller Werner 
Walter fra CENAP, der ikke har modtaget rapporter om meteoret den 2. april. 


Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så 
send denne ufo-mail videre til din familie, dine venner og bekendte. 

Så har de også muligheden for at modtage ufo-mail gratis og uforpligtende, 
når der sker noget nyt: Danske og udenlandske observationer eller fotografier, 
aktuelle himmelfænomener og spændende tilbud på ufo-materialer. 



